Appèlhof sê ook nee vir voormalige Valke-hoofLt.genl. Berning Ntlemeza (Foto: chronicle.co.cw) Die appèlhof in Bloemfontein het Vrydag Berning Ntlemeza, geskorste hoof van die Valke, se versoek om terug te keer werk toe, van die hand gewys. “Die appèl het nie geslaag nie. Die hooggeregshof se eksekusiebevel bly staan dat genl. Ntlemeza nie kan terugkeer na sy pos toe nie,” het die hof beslis en die aansoek met koste van die hand gewys. Ntlemeza het versoek om weer in sy pos aangestel te word, terwyl sy aansoek tot verlof om appèl oorweeg is. Hy het geappelleer teen die Noord-Gautengse hooggeregshof se beslissing, wat bevind het dat hy onregmatig in sy pos aangestel is. Hy is onbevoeg verklaar om aan die hoof te staan van enige openbare kantoor.. Maroela Media het vroeër berig die hof het beslis Nathi Nhleko, destydse minister van polisie, moes Ntlemeza se aanstelling ter syde stel nadat die Helen Suzman-stigting (HSS) en Freedom Under Law (FUL) die aansoek gebring het. Nhleko het Ntlemeza aangestel ten spyte daarvan dat regter Elias Matojane in Februarie 2015 al bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie. Lees die vorige berigte oor Berning Ntlemeza op Maroela Media.